Hinnatud töötegijad  Üksmeeles kinnitati sinodil praostkonna aastaaruanne ja käesoleva aasta eelarve (mis on võrreldes eelmise aastaga 45% võrra väiksem).  Märksa enam kulus aega kirikukogu ja praostkonna nõukogu liikmete valimisele. Väikses Valga prostkonnas on vaimulikel  käed-jalad tööd täis. Vallo Ehasalu töötab TTA ja UI õppejõuna, Mart Jaanson Tartu ülikooli õppejõuna, Tiit Kuusemaa on Tartu vangla kaplan, Maarja Sokk PRIA vanemspetsialist, Heino Nurk UI õppejõud, Ivo Pill Tsirguliina kooli õpetaja.  Mitu vaimulikku tõstatas Marko Tiirmaa kandidatuuri, kuid et kirikuseadus näeb ette liikmete valimise sinodisaadikute seast, ei kvalifitseerunud praktikant Tiirmaa hääleõiguslike vaimulike ega ilmikute sekka. Vallo Ehasalu avaldas kolleege lohutades lootust, et tublist  töömehest Marko Tiirmaast, kelle käes asjad lihtsalt edenevad, võiks peagi vaimulik saada ning ta ei kao Valga praostkonnast ja Otepää kogudusest kuhugi.  Kui hääled kandidaatidele antud ja häältelugemiskomisjon tööga ühele poole saanud, kuulutati välja tulemused. Kirikukogusse valiti Tiit Kuusemaa, Ivo Pill ja Jaan Uibo ning asemikeks Lea Kärson ja Heli Aaste. Praostkonna nõukokku valiti Mart Jaanson, Tiit Kuusemaa, Enno Tanilas, Marika Troon.  Praostkonna aastakoosoleku ja ühtlasi ka selle kevade  sinodiperioodi lõpetas õhtune jumalateenistus Otepää kirikus.